정조 20년 · 목
華城紀蹟碑上之十三年己酉遷奉我顯隆園于水原府之花山移其邑治於柳川越翌年庚戌元子誕降國人胥悅越五年癸丑上幸水原命陞留府以尊體貌置行宮以寓瞻依又議築府城蓋園寢在江之南而宮府在園之北其拱護捍衛之方不得不有斯役也於是規撫制作皆出聖旨籌略經紀悉遵睿斷有司者卽不過奉令承敎而已上敎若曰是役也非爲畿湖要衝之地非爲五千兵馬之衆也一則爲仙寢也一則爲行宮也當以悅民心寬民力爲務或有近於病民者雖工役不日成之非予本意也又曰凡事先立其大要築城之要莫如形便定其基址勿圓勿方勿爲觀美務在乎因利而乘勢董役之要莫如便運利輸講古人引重起重之遺式擧而行之鳩財之要厥有措劃自可支計勿煩經費勿令捐助制樣之要上簷下磴隨地分排遠倣中國之法近取故相之論大哉王言一哉王心於此可以見冠百王之孝子庶民之仁周萬物之智也自甲寅春役始至丙辰秋工訖首尾凡三十有四朔而中輟爲六朔實工役僅二十有八朔噫經營三載之間周遭萬垜之堞告厥成功若有神助有以仰我聖上神機妙運之出尋常萬萬也城之周凡四千四百五步總爲十二里城之體橫長緩仄類方春柳葉狀蓋取地名之爲柳川城之名曰華城以園在花山取花與華相通亦寓華人祝聖之意皆奉聖敎者也城之門有四北曰長安南曰八達東曰蒼龍西曰華西長安八達之門卽我聖上歲謁仙寢之輦路距漢陽城七十里也有山穹然而高爲城之鎭者曰八達之山山之頂有將臺登其上也遠邇峯巒環衛若衆星之拱北辰從山而下歷蒼龍之門復緣山而上又有將臺其餘曰空心墩曰角巾臺曰華陽樓曰舖樓曰角樓曰暗門曰甬道曰甕城曰甓城曰弩臺竝因其勢而築之曰訪花隨柳之亭古所謂龍頭之上而龍淵在其北此其城府之大略也財用爲八十萬餘金人夫爲七十餘萬丁而此皆出自私帑另行區劃雇軍赴役不煩調發至若擧重之器游衡之車利運之制也設屯而耕鑿壕而守經遠之謨也冬而賜衣夏而頒劑愛人之至也歲或失稔特命停役憂民之深也嗚呼聖王之爲政也莫先於節用而愛人然而凡有興作必藉財力民趨勞役國費經用卽有國有民以來哲君誼辟之所已行而爲不易之常典也惟我殿下睿智如天財用則積費經營丁夫則悉使雇貰國無一毫之費民免三日之役因時制宜遠取近圖興地利於不闢奠金湯於不拔此實三代之盛所未有而於今創覩者也而況是役也慮一令之或拂民志懼一事之或妨民力者實體我昔年愛恤元元勿踐輦路禾黍之盛德也則雖彼蚩蚩蠢愚之氓亦豈不感泣於無窮也哉衆丁齊力群工爭趨遂使屹屹崇墉包絡延綿維億萬年地久天長以拱護于仙寢捍衛于行宮而爲京師之翼蔽儼然成畿輔之一大鎭於是乎一擧而四美具焉豈不偉哉豈不休哉嗚呼肅肅行宮象設孔邇奉御眞而寓聖慕此誠大聖人無窮之孝實出於見于羹之意也百世之下想當有感殿下之孝而悲殿下之心者況如垂死賤臣前後受知與天無極者乎噫奉朝賀金鍾秀製進○得中亭上梁文伏以襟帶按三輔之固駐龍旗於拜園弧矢利四方之威抗豹侯於射圃爰起如翬之華構肇錫中鵠之嘉名睠玆隋城之雄州實是畿甸之重鎭兵馬擁五千之衆儼若諸軍門規模舟車扼三南之衝屹然大都會保障況自園寢妥奉之日尤見山河拱衛之形騫矯如螭龍之弄珠地鍾造化之奧丯茸若蓮花之吐萼天作聖人之藏惟我主上殿下慕切羹墻感深霜露抗舟梁於淸漢一帶成康莊之塗張幄殿於新州百里視門庭之近移日瞻之鑾仗覲月遊之衣冠金粟基長發之祥佳哉鬱鬱蔥蔥之氣玉瓚奉吉蠲之亭僾然陶陶遂遂之誠於是徙閭井而蠲賦徭登俊髦而試才藝枌樹新影散鷄犬而知家桂枝淸香集龍虎而宣榜爾乃停蹕於講武之館樹草於肄射之場山川鬱乎相繆眄良將擊劍之地風雲爛其交會起明王聽鼙之思于時御史進玉弝之弓司馬奉金僕之箭彎成月滿舍白羽於參連飛似星流中紅心於一發萬目齊注爭稱矢道之同科七札皆穿但聞鼓聲之連起周還中節工師奏騶虞之歌德行可觀大夫按瞿相之制仍設主皮之射更試臣鵠之才濟濟冠紳恭遵讓一尺之禮赳赳靺鞈悉趨備三耦之班序賢簡能儼有折衝樽俎之志挽强命中爭奮宣威沙漠之風咸仰君臣相悅之休斯爲文武幷用之術已而鳴金收鏑擧旌行觴三軍之歡聲雷騰自倍超乘之勇萬姓之喜色春溢爭先如堵之觀是謂聖又多能允宜亭以志喜卽地建閣翼然飛甍指事命名煥焉寶墨采椽不斲倣古制於澤宮隆棟合規應玄象於營室川原曠爽遙觀古西門之輪蹄廨宇環聯常傳壯南軒之鼓角虯虎起蟠拏之勢奎璧爭輝草木被昭回之光星雲動色銀鉤增九鼎之重金矢壯六師之威海晏山晴千里之彊域不聳風和日永萬品之惠澤旁流鸞輿載旋御六龍之雅雅鳳吹前導見百獸之蹌蹌敢擬七德之歌恭獻六偉之頌兒郞偉拋樑東龍袍玉帶御彤弓黃間七縱無虛發弦外遙聞瑟瑟風兒郞偉拋樑西三軍環立共流睇紅旗一擧呼千歲中的非高亦不低兒郞偉拋樑南佳氣花山積翠嵐回望仙園莽蒼裏數聲淸磬自珠菴兒郞偉拋樑北三南大路人如織元春初下勸農綸扶杖歡聲動八域兒郞偉拋樑上祥雲影裏開仙仗臨軒試藝蒐奇才拊髀中朝思猛將兒郞偉拋樑下朱欄俯瞰茫茫野淸晨畵角起三聲御柳東風嘶萬馬伏願上樑之後璇題炫日畵棟齊雲喬山之松柏長靑百靈呵護箕封之烟塵永熄八方和寧千秋名亭瞻雲漢之有爛三春麗景望翠華之常臨吏曹判書洪良浩製進○長安門上梁文周建采甸而作翰屛漢置園邑而供灑掃蓋奉先思孝必重衛仙寢而謹明禋强幹弱枝所以隆上都而禦外侮肆於桑梓之郡屹此虹蜺之門惟玆華城大都護州實是箕邦右扶風地負海臨漢跨王京百里之彊控嶺扼湖據孔道四達之會美哉國有山河之寶果然天設聖人之藏神龍弄頷下之珠鍾山之體勢壯麗金蓮吐鬚中之萼舂陵之佳氣鬱蔥迨靑烏卜我崇岡而玄龜食玆新邑西瀍東澗相地理而占基舊沛新豐順民情而奠業山川不改其判長瞻衣冠之遊雞犬各識其家儼成枌楡之社於是重宸推月覲之禮吉日定歲省之儀玉瓚親將不盡攀栢之慕弓劍孔邇常寓見墻之誠山城遺氓尙誦庚歲停鑾之敎月岳高釋曾傳癸岡卓錫之符士女襁趨奚煩茂陵豪傑之戶閭井櫛比半是洛陽卿相之園苟不築城而鑿池則何容民而畜衆正圭測景逗金輿而升虛包山絡川飛玉斧而定界卿從庶從之允協已驗賢都尉忱誠人謀鬼謀之與能暗契故處士經畫爾乃命太史而諏日勅司空而商功斲雲根於孰知之山異哉地獻萬顆拔虯棟於安眠之島倏爾風送千章豐隆運斤呼邪之聲動地列缺扇炭鼓鞴之燄烘霄先定子午之方遂闢乾坤之戶隨斗柄而正位玉衡下垂按明堂而成圖玄武左啓上起二層之閣高出浮雲下通十字之街闊容方軌法象履洛書之一範圍損都城之三彎回若上弦之弓儼有威四方之勢橫長類垂柳之葉宛是繫萬馬之場夫里開百堵之廛其繩則直阡陌設三條之路如砥斯平民募帑金猶惜用三日之力濠因溪水自成環七里之形於焉蒐卒乘而峙糗糧因之陞衙門而尊體貌倣松沁兩都之制官稱居留兼壯勇外使之名秩竝將相臨淄之車轂相擊人皆飯稻而羹魚鄠杜之桑麻交加士多挾彈而走馬旣生齒之益盛故育才之有方臨軒進縫掖之群濟濟鹿鳴之髦俊張帿試決拾之藝赳赳兔置之干城東瞻李學士之遺庄咸勵忠國之志北眺金節度之故壘竸起敵愾之心豈惟河東股肱之州抑爲晉陽保障之鎭喬山之松柏密邇護芬苾於千年湖畿之舟車相交扼咽喉於一面張雲幄於翠巘俯瞰撲地之烟花按鳳笙於麗譙長送朝天之冠蓋寇平仲之飮博邊塵不驚杜少陵之倚樓北宸遙望玆成八達之頌聊助六偉之歌兒郞偉拋樑東八達山高四望同玉女彈琴何處降祥雲擎出日輪紅兒郞偉拋樑西風帆無盡海雲低柳川一帶春如畵桑柘濃陰布穀啼兒郞偉拋樑南天作仙園灝氣㴠萬歲珠丘光照地老龍閒弄臥深潭兒郞偉拋樑北連天大道如繩直丹綸遙自日邊來氷繭猶霑香案墨兒郞偉拋樑上華山冠岳森相向親軍百隊像魚麗畵角城頭迎玉仗兒郞偉拋樑下日光照耀魚鱗瓦鋤歌鎑唱樂昇平好看黃雲盈四野伏願上樑之後鳥革不騫魚鑰增重龜巖鳳岳遙應井絡之祥光花岑柳溪常帶金粟之瑞氣大提學洪良浩撰幷書○八達門上梁文設重防於新邑有屹崇墉度宏規於層樓相對華構豈徒四方觀上都之美實出九重奉先寢之誠惟玆華城一區從古畿甸雄鎭京師不百里而近天設形便關防處三道之交地屬控禦六千衆兵馬是總猶傳外都監之稱九十坊民物孔殷不讓右扶風之重粵自珠丘之移奉倍覺桑鄕之敬恭扈弓劍於萬年非復都護府舊治戒羽旄於每歲遂侈股肱郡新規某水某丘藹乎漢帝移豐之孝載疆載理猗歟周王作洛之圖棟宇孔安於焉停蹕襁輻相屬遂至成都錢穀甲兵之無不有焉士農工賈之必於斯也當街列肆雜然齊市之磨肩獻賦談經洋乎魯絃之盈耳生齒漸庶重之乃積乃倉事面益尊曷不斯築斯鑿南隣北陌宜盡奠接之方大都名城自有捍衛之所爰體大易蓄衆之象聿追古人撤桑之謨駐鑾輿而胥原土圭定界授虎符而董事舂鍤赴工雲根效無盡之藏地豈愛寶鼛鼓奏弗勝之響人自越風輿徒效勤倘鬼神之借力工技殫巧倏虹蜺之成形北門之樓纔完南城之棟已屹棖闑叶度子午之方位不差事功趁期乙丙之聖念稍弛材取安島穩見舟車之日輸路通喬山怳陪衣冠之月出士女闐而歡欣相告行旅簇而觀瞻頓新金城湯池長護無彊之業翠甍丹桷永奠不拔之基眺望極稻魚之鄕別是勝槪包絡多鍾鼎之宅樂此新居雖保釐肩於兩都獨威重首於八路苟不備壕塹之制俾民生處休則何隆園寢之儀於聖心有恔功費實出內帑亶由晠德之宣昭力役不奪農時咸謂先休之覆燾敢效郞偉之頌用侑匠氏之勞兒郞偉拋樑東龍淵曉旭先紅盛得祥和一域年年順雨調風兒郞偉拋樑西八達山高與齊上田耕牛來去中亭畵鵠平低兒郞偉拋樑南柳川春水如藍珠丘象設孔邇佳氣日夕來參兒郞偉抛樑北紅雲直指京國父老歡迎翠華封人請祝聖德兒郞偉抛樑上屹然畿甸保障衆心久已成城衢謠互答樵唱兒郞偉抛樑下豐歲黃雲滿野文敎三舍絃歌軍容百隊弓馬伏願上樑之後地靈潛扶天休滋至山河表裏控大邦而有光楹桷穹崇垂永世而維固判中樞府事李命植製進○西將臺上梁文千里所止惟民和會新大邑三軍不可奪帥迢遞臨高臺今此孰敢侮予其所托重者將曰惟華城地勢實爲靑丘關防山河效靈宛是臨安龍鳳之舞父老掩泣如聞緱嶺笙鶴之聲大邦維屛直北之城闕匪遠重門以待三南之舟車竝臻漠然山高而水淸金將軍之毅魄如在久矣天慳而地秘柳處士之隻眠若新猗我聖明克恢遠略雲委霧集湧出撲地之閭閻風揮日舒絡繹自天之綸綍三里城七里之郭創神機於迨天未陰一夫當萬夫莫開綿國祚於如川方至於是捐帑金而千軍曲踊斲山石而萬顆爭來龍淵送涼役丁收成雨之汗鷗浦息浪海若獻干雲之材千堞崢嶸與國勢而竝峙萬杵騰躍攬衆心而共成所貴安不忘危何以守之得要如呼小兒拜寧或漢太祖與同借問大將誰宜令霍嫖姚在此奧瞻山八達其上可坐長千夫之雄楊峙之逈壄蒼茫馬去牛來之歷歷可辨莎屯之邃樾䓤蒨魚麗鳥翼之隱隱如排石城晴烽報平安於每夜南漢雄鎭作猗角於千年四達爲康五達爲莊盡入指點之際前軍曰茅後軍曰殿不出掌握之中古來先據山者有功豈可不擇將而與敵花山崒嵂怳若蓮花臺削成柳川瀅濙尙想細柳營制置乃於烟嵐高處遂築旗鼓崇臺翠蕤紅旓盪日星而相照雲龍風虎振光耀而交迴制外居中仗鈇銊而顧眄登高望遠倚金壇而周旋生門死門豹鞱之奇變莫測六伐七伐麟閣之丹靑有期白羽扇揮不聞喧於建牙吹角靑繩路直相告欣於聽籥瞻旄風前之草木知名山中之藜藿不採屬大事當一面朝廷之倚毗何如得猛士守四方王國之安危斯係夫奚但唐奉先灑掃抑亦爲周洛邑保釐於焉棟宇之屹然益復聲威之儼若丹梯縹緲不勞仗劍而登華構嵬嵔且安運籌之坐山磎險高表裏全體之無不諳溝堞深崇傍曲纖毫之皆可悉村官賈勇逞技藝於軍前象旅同心湊精神於臺上仙寢咫尺長瞻佳氣之無時無行宮暮朝每指祥雲之起處起恭疏軍旅之學助擧兒郞之呼兒郞偉抛樑東春營朝日鼓聲雄健兒參謁誇身手意氣腰間五石弓兒郞偉抛樑西浮天滄海失端倪鯨鯢不敢春吹浪永夜樓船木間低兒郞偉抛樑南禿城山木暮雲參曾經鶴駕從容處民到于今涕淚含兒郞偉抛樑北不雨何虹橋影直城頭不盡饒笳聲認是轅門戰勝曲兒郞偉抛樑上兵氣鎖爲化日朗雲裏仙人舞袖閒抱琴玉女嬌相向兒郞偉抛樑下輕裘緩帶多閒暇令嚴街路少人行明月懸空擊析罷伏願上樑之後彩變壁壘勢增金湯東西都之鎭坤維碧嵩淸洛南北軍之應天象玄武鉤陳武庫連延皆從出韓之强弓勁弩仁政旁達可以撻秦之堅甲利兵陰閉陽開聽元戎五申三令河淸海晏奉明主萬歲千秋右議政蔡濟恭製進○東將臺上梁文星羅三百郡州最玆華城新府雲屯六千兵馬傑然元帥高壇出日之隅維天有設夫將者萬夫之長臺者四方而高周建十連帥之官干城所以捍衛漢授上將軍之印金壇卽其權輿苟能托重而制權壁壘旌旗精彩之皆變於焉發號而施令天地風雲奇正之所由前水澤右山陵古之法也徹桑土備陰雨詩不云乎恭惟我聖上聖神文武之姿堯舜曾閔之孝岡陵之頌泰磐之勢惟億萬年無疆休霜露之感羹墻之思蓋二十載如一日及夫眞龍啓千齡之秘神龜叶三德之占軒丘之弓劍旣安水益淸山益秀景寢之象設有儼松之茂竹之苞雖籩豆有司之存恒勤憧憧聖念顧鑾蹕每歲之幸輒覺遲遲吾行於是睠言桑梓之鄕作我湯沐之郡上棟下宇翬飛鳥革之煥然一新沛水豐山鷄鳴犬吠之達于四境一年成聚二年成邑不煩茂陵之徙豪下馬管民上馬管軍爰陞東都之留後兵不受五營之節制別是畵㦸轅門地則處三路之交衝詎無金甕鐵壁有官府必有城郭有城郭必有臺隍遂乃列粉堞於兩柳川邊聳丹譙於八達山上斷自宸策規制略倣於晉陽捐出帑藏工役不勞於虞部龍蟠虎踞儼然環金城而繞湯池地闢天開可以樹高牙而建大纛協守將之羽翼三輔左右之猗角旣成親軍衛之豼貅千群春秋之蒐獮是講奧瞻梅香之舊洞素稱枌社之勝區左石城右廣陵平臨几案遠伽岑近毋岳羅列兒孫千千歲回地靈符旃蒙之慶八八門闢天星分析木之躔黃帝尉繚之書何必據北山者勝靑龍福德之象所貴從東方而來偉哉衆心之成城屹然千尺之纍土風揮日霍突兀層霄之甍鬼運神輸崔嵬他山之石北門之銷鑰增重句陳太乙之拱紫宸西臺之旗鼓相當岱宗華岳之分赤縣河淸海晏顧何事於用兵地利人和亦有待於命將維此輪焉奐焉之美蓋因築斯鑿斯之功八牕玲瓏披襟空中之閣三軍靜肅注目勿字之旗金埒開舞馬之場是禮也過君表逐水曲朱跗簡射鵠之耦其節則騶虞旙貍首章進鼓退金皆應子壁輕裘緩帶好是中軍至若更上飛樓一層試向高臺四望舂陵之佳氣接地衣冠月遊長安之大道如天蓬萊雲近海航山梯之會皐門應門男欣女悅之謠南里北里龍淵起縹緲之桷千葉芙蓉虹渚駕蜿蜒之梁一道河漢三捷偉績權忠壯之高峰百代淸風崔文昌之故址周覽天府之固亶出聖孝之推宮室之麗民物之殷蓋欲永命于新邑城池旣完士馬旣鍊亦必比隆於上都萬樹之桃李成蹊旣臺又沼千畝之禾稼如砥寓兵於農從此翼翼水城重於九鼎大呂豈直煌煌金銊足以千里折衝肆演當一面之謨恭陳助六偉之頌兒郞偉抛樑東蛟龍尾角五雲中春營笳鼓無兵氣方朔星臨箕水宮兒郞偉抛樑西武庫淸霜肅八倪小女風生金虎嘯環壇點點參旗齊兒郞偉抛樑南碧洛均排丹鳥三歲歲花尊長樂壽壽星來照瑞光㴠兒郞偉拋樑北萬古玄龜天正色四十五珠列羽林師門獨掌元戎職兒郞偉抛樑上九重八柱風雲盪紫微帝座三垣中最是前星光彩旺兒郞偉抛樑下三千大界銀璜野自南自北自東西總入吾王大庇厦伏願上樑之後作鎭東國壽齊南山授斧登壇將有不可犯之氣投石超乘士皆樂爲用之材府中之車馬若流朱旛翠蓋兵前之草木動色虎略龍鞱羽旄天回細柳之介胄有禮刁斗夜靜甘泉之烽火報安周文之爲靈臺不以民力帝堯之觀華封請祝聖人直提學李晩秀製進○城神祠上梁文伏以聖人財成天地之宜惟土功之是度明神降監馨香之德則廟貌之攸崇文樑載騰尻輪若轉惟玆華之爲城據漢三輔備周二京蓋漢南湖右之要衝不可已者藩蔽若行宮外營之建置亦豈少於範圍地是萬年珠丘之傍天設百里金湯之勢山川拱護鬱佳氣於五陵關防虛徐凝壯圖於重鑰奧厥龜食之叶吉已收人和及夫雲根之呈奇實賴神助陰雨桑梓之豫寓卿士庶民之咸從肆於攝提載陽工役始集起自華虹之渚迄于蒼龍之陬三寒暑而百雉斯張一城塹而八達是翼宮室之大甲兵之富如霧如雲倉廩攸峙子第攸興實墉實壑夫惟如是而無物未或聞焉故知情狀之爲神莫不寧也城莫大乎天下豈徒稱及河喬嶽禮不編於祀中反未若于竈戶門以我九重懷柔之聖心爰擧先王報施之明典若曰城則奠不拔之業神則垂不測之功築斯鑿斯豈惟一二臣攸同之美壽我福我寔玆億萬載無彊之基咨爾有司之臣其卜日建宇命曰城神祠時節祭用牲幣於是相宅西南枕岡中正近侍敦匠於奔走留後按圖而拮據剪幽翳而納高明三級兩序之秩秩儉山藻而侈粉艧旅楹曼桷之閒閒木石委輸成不日於揭妥樓櫓環拱倚爲主而重輕明宮齋廬儼黃木之祀廣利鐃歌貝胄象朱旗之祭雖尤義起之品節旣修靈長之福履攸降鎭泰山磐石之固濯王功於豐垣囿春臺壽域之祥亨天心於洛邑重關金析待暴客而言言吉日騂剛成揚靈而剡剡是謂殷禮之肇稱詎無梁頌之好音遂贊呼邪用冀肹蠁兒郞偉抛梁東門對龜川浴日紅神目與烽誰似雪平安夜夜報雜宮兒郞偉抛梁西背後靑山日馭低元帥有臺神亦止雲間睥睨簇旗齊兒郞偉抛梁南山樓粉堞角聲酣知應輻輳皐門道禎瑞芸芸萬姓覃兒郞偉抛梁北長安鐵鎖千尋直年年呵護翠華前只許封人工請祝兒郞偉抛梁上牽牛正指回神仗麗譙羅似學星辰報警昭芒同四放兒郞偉抛梁下膏雨條風觀彼野保障終須黍稌多吾知神力同吾社伏願上梁之後四郊無壘八門迎生天南斗而地康衢太平萬歲士山西而馬冀北第一名都水原判官洪元夑製進以上甲寅撰進○洛南軒上梁文斡地軸於沛中爰移舊府撫天緯於洛上特開新軒周邑錫名漢宮取義竊以華城經始之地實爲仙寢拱衛之鄕廓襟帶於山高水淸世稱黃圖之三輔壯體勢於龍盤鳳舞天作蒼梧之珠丘緣樹挾豐市之樓臺宛然舟車之大都會白雲護喬峀之劍舃若爲羹墻之所寓懷肆拓行宮之傍仍創高軒之制龜食澗甸之墨啓休運於午坐子向之基燕賀郢匠之斤按宏規於七樑三階之厦諸峰之插天蒼翠環以畵圖大野之劃地田疇平若几案㴠碧玉於釣魚之沼半庭荷香堆黃金於射鵠之臺百步柳色猗聖圖倣漢高故事迺華扁揭洛南嘉名翠甍接奉壽之堂騰頌什於日月綺筵開養老之宴踏歌曲於風雲諸將之劍履徐越肅簾陛九級之古禮新豊之里閭環拱壯山河萬世之洪基每淹鑾輿之宿留蓋緣寢園之臨邇攀御氣於松柏怳瞻衣冠之月遊緬聖思於露霜祗薦籩豆之歲事設禮羅於翰墨之會麟鳳盡入彀中修戎政於金鼓之場熊虎亦在麾下矧南宮置酒之席恒推鐵券紀黃河之恩若東都頒瑞之庭益恢石鼓鐫車攻之烈殆若造物者有相奚但經費之不煩大厦奏不日之功嘉乃子來之民庶雄都奠永年之業洛爾寅協之臣工勝地廓廖久矣神慳而鬼秘華簷突兀忽焉鳥革而翬飛萬垜之粉堞排雲繞階庭而逶迤三字之金牓迴日護棟宇而崢嶸聊將華封之詞敢獻張老之頌兒郞偉抛樑東春樹華陽似舊豐百里麗譙仍地勢萬家鷄犬運神功兒郞偉抛樑西奉壽堂高翠瓦齊金母送栽池上樹露紅千顒壓枝低兒郞偉抛樑南近瞻丁閣繞松杉萬年佳氣紅雲盪列峀仍環碧玉篸兒郞偉抛樑北八域笙歌昭代餙匝地烟花接禁扄滿天星斗歸宸極兒郞偉抛樑上瑞日方昇滄海盪九宇雲開黃道高鯨鯢奪魄龍乘浪兒郞偉抛樑下我稼如雲鋪大野萬廩常盈紫洞中鬪雞走馬迎春社伏願上樑之後龜疇出洛鳳曆紀軒頌南山於周詩殿宮膺長春之慶斟北斗於漢酒衢市傳大風之休內閣提學沈煥之製進○蒼龍門上梁文伏以園陵固有神奉衣冠於原廟王公以守國拱襟帶於重關問是城東之門特爲漢南之勝念玆華府封我珠邱黃雞啓期地闢靈區之運靑烏告瑞天與聖人之藏卜云吉於龍盤兆又叶於龜契水若增淸山若增麗一方之風氣肇開二年成邑三年成都四境之民物漸盛蓋軫仙鄕之拱護故勤園邑之經營玉札披圖金科設範內則設狀勇外則兼慗理穆然遠覽之宏規下不用民力上不煩大農猗歟獨運之睿斷雲根劈巨靈之斧若有造物者相之星緯耀營室之躔可期不日而成也於焉因河爲池踐華爲郭所以五版而堵百雉而城一曰分數二曰材料三曰壕塹四曰築基寓聖智於籌略相其陰陽觀其流泉度其隰原夾其皇澗屈群策於指揮必待樓櫓之雄方見銷鑰之壯引重致遠甲轂辰轊之制初頒正位辨方子城午樓之役伊始雒陽經緯之度正仰宋祖之開諸岱宗巡狩之儀宜備虞皇之闢四乃點析木之次遂對扶桑之墟挹八達而西瞻上近蒼陸開一面而東制前臨龍城將以鞏金湯之形于是駕虹霓之勢櫲樟楩楠之幷溱風送鷗浦之帆藻梲棟桷之載新雲連蛟淵之閣鐵關高聳比長安三輔之尊金榜初懸應攝提七宿之號守之則固名焉在玆蕩蕩乎不得攀固地險之足恃蒼蒼者其正色蓋天用之莫如三采六等之輝時回孟春之駕九章五色之繪夢符前夜之祥先得日於晨門光襯鰲海之瑞彩朝飛雲於畵棟影蘸虹渚之淸波衆心以成一遊爲度樹中天之華闕美哉山河寢景崗之旅楹牀焉霜露顧宸慕必敬桑梓而邑社迺名枌楡漢移五陵之豪蓋爲金粟之密邇周旁三門之路長願璇寢之瞻依乙卯至于洛師捧觴長樂之酒君子保其家室載絃斯干之詩色取三八之左靑德配九五之天御淸宵朗月拱南樓之登臨雅歌投壺倚北門之外禦肆將萬年之頌恭助六偉之詞兒卽偉抛樑東仰看前星繞震宮奉壽堂深春似海千丙辰九月年慶會記旃蒙兒卽偉抛樑西鱗甍一曲耀紅題紆回楚色迎華驛得意花陰散碧蹄兒卽偉抛樑南拂陌柔桑趁養蠶九月幽郊聞社鼓朱陽新綉映花籃兒卽偉抛樑北遲遲輦路靑繩直華山小兩駐鳴鑾宿夜賡歌攀御墨兒卽偉抛樑上天門曙色雞人唱新城制置由宸謨摸得花心柳葉樣兒卽偉抛樑下飛廉奔走昆吾冶添來九幅方輿圖畵舖煙墩入影寫伏願上樑之後歸周馬於華陽奠羲馭於暘谷乾爲戶闢坤爲戶闔往來不窮謂之通耕者於野仕者於朝行旅皆欲出其道原任直閣尹行恁製進○長樂堂上梁文伏從閣道六星是別宮之象奠皇居於苞竹茂松天保九如爲善禱之辭永邦籙於升日恒月熙然與百姓樂展也基萬年長恭惟主上殿下以終身孺慕之誠有卑宮菲脤之德深究六經四書之旨曠百載而傳堯舜心仰覩日瞻月覲之門以千乘而躬曾閔行會極而平平蕩蕩庭衢八荒臨下而赫赫明明日月四表二十載深仁厚澤囿民生於化域春臺萬億年無疆惟休鞏邦基於泰山盤石猗歟孝思不匱嵬乎大德難名固知以安樂而祚延咸期享休寧而世永迺者移珠邱而卜靑烏之兆踐華城而叶墨龜之祥孝悌感神明天與千載一遇之宅風雲護儲胥地占五達四通之墟五陵之佳氣䓤䓤爰倣置邑之擧萬堞之高墉仡仡遂成陪京之規肆於漢帝之移豐乃有周王之圖洛遲遲曰吾行也奈山川之難忘僾僾如有見焉惟桑梓之亦敬衣冠月遊之地豈跬步之欲離羽旄歲省之儀每聖心之不恔城邑設置蓋爲仙寢衛護之圖宮府創修亦寓重宸瞻依之思永作湯沐之邑大慰神人之心於是相宅於光敎山南興功於奉壽堂後天慳地秘久待孝義之治日吉辰良始開仁壽之域月斧奏技斲海東瑶華之枝虹樑聳空架楚南冥靈之樹於焉見輪奐突兀之美可以占綿遠長久之休洛南之軒相連閶闔開九天之象老來之堂旁達簾櫳含五星之光工費悉出帑金民自樂赴調度無煩經用役不時踰時當華棟之初成幸見慈宮之先御地不偶爾情固宜然値乙年花甲之重回慶古今而罕有想庚歲翠華之曾過事前後而若符需雲登月殿之中盤薦三千年結子之實春暉駐星軒之上樂侑九五福曰壽之觴考卜維王方成豐垣之翰燕喜壽母先膺魯宮之祥惟此祈永命之新宮幷擧曠一有之縟禮朱總五路濯淸漢而揚靈黃龍大星連寶婺而增曜龍舞鳳翥對花山而東迷鳥革翬飛近華岳而北拱信宿輦過之日豈亶爲於每年一遊密邇象設之崗將永休於千秋萬歲從玆添靈長之運庶幾盡愉樂之方不日成經營西南其戶自天祐吉利君子攸芋沛里枌楡長見父老之欣迓洛陽花木樂有公卿之列居分司典守之官有慗理行宮之使句陳擁衛之列編壯勇外營之兵遂揭長樂華扁是庸迓續景命隆上都而拱園寢克奠不拔之基介景福而如岡陵永錫難老之頌樂府傳萊衣之曲留後期於十春宮楣帖華祝之詞迓純嘏於萬壽配天地悠久之德頌莞簟上下之安黃髧台背之維褀長有其樂金膏玉燭之至治誕膺天休八達之山氣英英繞棟宇而永鞏萬石之渠流浩浩影觚稜而長留敢效斯干之章用替兒郞之唱兒郞偉抛樑東瑞靄扶桑出日紅鵷鷺聯班趁曉漏晴薫赤羽帶條風兒郞偉抛樑西仙陵咫尺霱雲低明禋歲歲來淸蹕春畫行宮綵仗齊兒郞偉抛樑南移豐新化與天參景龍觀闢通和氣遙控壽星瑞色含兒卽偉抛樑北終南白岳雲間矗長安門外遲遲臺群老扶筇各獻祝兒郞偉抛樑上穆穆高穹垂景貺紫極星文歸旺躔天垣地理皆昭曠兒卽偉抛樑下瓊筵歌曲風兼雅後天不老凋三光仙露金荎薦玉斝伏願上樑之後聖壽天齊新福川至山河扶綉戶都是春於三十六宮乾坤繞漢宮次第開於千門萬戶常逢千淸河之會共獻三呼嵩之誠奎章閣提學鄭民始製進○新豐樓上梁文伏以城府近蒼梧之野聖慕皇皇門巷宛翠楡之村高樓翼翼天回宮輦地開社筵蓋玆華府經始之圖實惟聖人追遠之孝卜萬年儲祥之兆山川拱月遊之儀寓千乘致養之心城邑創歲覲之所歲月寢邈於緱駕顧睿慕將何少伸營府密邇於珠邱而聖情靡不用極肆以見於墻之思乃有作于宮之休鑾蹕頻回地符堯帝之觀華庭宇有殖義取周王之宅岨美哉第三闥穹崇蔚然控一府體勢挹佳氣於龍翔鳳舞來萃八達崇岺創宏規於鳥革翬飛逈臨兩界要路塗艧載煥蓋取象於雷天賁鼓高懸爰警象於昏曉制度則六楹八八翼突兀乎九衢十衝奧酉歲告名樓賁成惟卯春奉慈宮臨幸仙寢展濡露之思羽旄遲徊宮罳繫愛日之輝羊酒敖讌念玆樓豈爲夏豫猗此地實猶漢豊中陽之門旁開萊衣問曉長樂之觴恭獻枌社迎春慈惠廣推士女飽賜酺之德春詔渙發父老頌給復之仁雖向日鎭南之稱略摸枕湖之勢顧我后準東之孝惟切比沛之心遂命改樓扁曰新豐一營豼貅儼成關防之表裏千家鷄犬宛分巷陌之東西仙園之松柏入望僾如見也名都之樓臺對峙穆將愉分管領一城風煙照臨三島日月千堞告功於兩歲造物者殆若相之百堵不煩於一民拱護之有所重矣誦詩人恭敬之語地是維梓與桑追前哲玩賞之情亭有訪花隨柳恭將善禱之悃敢陳助擧之詞兒郞偉抛樑東蒼龍門闢日輪紅樓前認是溫泉路動植猶看渥澤中兒郞偉抛樑南簾角分明極宿含美酒十千仍大酺滿城歌祝慈恩覃兒郞偉抛樑西高閣參差粉堞齊盧巷王壚何處是兩行楡柳五雲低兒郞偉抛樑北覲坪一路思何極里兒和習老萊章被以竹絲垂萬億兒郞偉抛樑上玉瓚升霏朱瑟唱基厚源深衍吉祥大東一城承靈貺兒郞偉抛樑下縹緲朱欄控遠野回看萬安橋底川滔滔日與沛流瀉伏願上樑之後棟桷生輝巷里增廓風雲長護於園樹則篤其禎山河環擁於樓壕永經玆土原任提學右議政尹蓍東製進○奉壽堂上梁文伏以華之爲治象龍蟠鳳翥天與帝王之州堂所以成應鶴瑞龜徵地叶聖人之祝徠汝耆耇偕我樂康恭惟主上殿下鞏磐遠猷錫類隆養以精一傳撫重熙運上下神人之所共依歸開千五門駐萬八春寢膳起居之靡不順適猗慈齡方躋於寶甲而聖念益切於介眉週六旬而添海屋之籌理可徵於必得稽九疇而推大衍之策願更摯於無疆睠玆八達凝鑾之鄕美哉萬年稱兕之所瑞靄繞新豊之樹幸慈駕之陪過仙伏擁長樂之花倍宸情之忻忭桑梓之父老爭集此日瞻寶婺之光柞棫之氣像方興是地宜天保之頌控湖服而壯畿輔依然禁城之繁華錯山膚而登海珍煥乎法筵之物采遂回壯南軒之制爰拓親上壽之堂援北杓而拖楣雲日增彩採南山而作棟池臺改觀莖露仙槳淋漓霄漢翠萱丹莢藻繪軒墀絲管被萊衣之新翻邑里傳華封之舊號保佑命又申命肆皇天降祥自今年長此年萬子孫無斁奉東朝而歌星海何處非其承歡奏南陵而讌枌楡尤有光於餙慶杯心映醉桃之色飮來可以頤眞牓額射扶桑之暉觀者爲之興孝恭陳嘉頌助擧修樑兒郞偉抛樑東文星一帶繞如虹天香散作花千桂長照蓬萊壽酒紅兒郞偉抛樑西帥旗高與白雲齊將士春寒皆挾纊中陽門外賜宮綈兒郞偉抛樑南寢園杉檜鬱毿毿孫枝子葉交相蔭培本神功造化參兒郞偉抛樑北靑繩御路通京國封人浚乙重曕旄知爾幸生仁壽域兒郞偉抛樑上太和元氣如醇釀收入宮盤再拜擎含飴聖母康而旺兒郞偉抛樑下黃雲一色漫漫野整理穀嘉惟秬秠八方率育播之雅伏願上樑之浚譬日月之升恒法乾坤之悠久重甍複榭可但松則茂竹則苞九爵三嵩永俾熾而昌耆而艾第祿與景命而滋至如式如期寶籌曁聖壽而深尊時萬時億原任提學判府事李秉模製進○角巾臺上樑文三龜協兆新邑奠食墨之野百雉騰賀高臺跨偃虹之門功旣告成時若有待竊惟華城天作之地寔爲仙寢月遊之鄕物阜民殷遙管數十州節制山萃水複宛似八百國會同若古漢扶風遺規關防壯三輔之勢迨玆周灤水移奉神祗護萬年之岡翠華空山尙想鶴馭之曾過香火靈殿長曕龍旂之親承惟此城邑之移占蓋倣湯沐之別設神籌默運工不煩於水衡地利允臧功實遇於土國關鍵設險不啻七里之郭五里之城井閭肇基居然三年成都二年成邑瞻喬山之松栢鳳翥鸞停儼古社之枌楡鷄鳴犬吠乃就新城之上特置小樓于東在羲和暘谷之方度以土集取安石東山之義名曰角巾粉堞遶抱月之形山容左峙麗譙拱連雲之勢野色前臨用處則大纛高牙暇日則輕裘緩帶歌管餙勝率多南陽之富豪弓馬爭能半是茂陵之遊俠八達之光氣蔥鬱繞仙園而長留一鎭之體勢崇嚴衛上都而益鞏奚但保障之增重抑亦流峙之改觀有蔚乎其深焉廣陵諸峯之林壑其豁然而平者柳川九曲之桑麻帆舶隱映於簾櫳平攬一幅纖穀雲煙起滅於朝暮遙挹千朶芙蓉疇野蒼茫從古稱生穀之土郵亭錯莫至今說駐軍之墟始知大邑名都之中必有月榭風楹之勝創下宇上棟之制餙繁華於觀瞻處五路三劇之衝溱輪蹄於都會南樓翫月識雅量於登臨北門留觴增國威於談笑虹霓載屹旣殫般倕之才燕雀交飛宜申張老之祝兒郞偉抛樑東天設金湯氣勢雄堂上平臨滄海闊扶桑先見日輪紅兒郞偉抛樑西太平笙管鬧芳堤春城却似新豐路鷄犬千家翠柳齊兒郞偉抛樑南象設崇岡瑞氣㴠萬世靈符藏吉地驪龍擎出火珠三兒郞偉抛樑北洛陽城闕瞻宸極濛濛細雨柳楡陰半和農謳歌聖德兒郞偉抛樑上花峯春色引仙仗東風吹到天香來知是雲車貯鬱鬯兒郞偉抛樑下臺高欲挽銀河瀉漢南士女樂昇平一關風謠登二雅伏願上樑之後鎖鑰彌固樓臺不騫園樹有降露之祥佇見衍百祿之運臺隍迎出日之瑞擧祝光四表之休前弘文館提學金載瓚製進○訪花隨柳亭上梁文伏以龍蟠虎踞崇墉壯鎖鑰之形鳥革翬飛層譙應璇璣之次擅一方之佳麗樂萬世之昇平睠玆華城鎭我赤縣漢馮翊之爲左輔近接神京明鳳陽之置重兵祗陪仙寢天造地設待聖世而叶靈丙辰九月山結川融眷至德而與宅爰作金湯之固庸新版築之功峻堞連雲增漢南之氣色雄關插地控湖右之要衝離宮按太微之垣九重金闕寶界象閬風之苑十二玉樓成則在於衆心工不煩於民力惟彼雉城一面乃在龍淵上頭萬朶芙蓉群峰獻飛舞之勢千行楊柳長川展罨畵之光建孤標於丹厓獨占全府之形勝俯圓鏡於碧沼特開別區之風烟遂命梓人載創華構修棟亘渚竝綵虹而連蜷高檻捫星共粉帶而迤邐紅霞掩映春樹擁萬人之家翠浪縈紆烟條拂十里之路層楹疊榭盛繁華於名都淡雲輕風樂遊衍於佳節回宸矚而流峙動色揭美號而花木含榮雕窓洞開韶光駐化國之日鸞輿時度御氣通上苑之春城郭江山卽聖人寓慕之地樓臺草樹慰父老望幸之情屬擧修樑恭伸善頌抛樑東一字春山似畵中行殿常疑開黼座扶桑瑞色曉先紅抛樑西垂虹橋外護金堤人人解說留都樂月下笙歌萬戶齊抛樑南喬岑縹緲暮雲含羽林千騎朝園日翠柏霏微露下甘抛樑北綠樹中間馳道直上有迢迢駐蹕臺春風一簇旌旗色抛樑上瓊樓玉宇遙丙辰九月相望星中有柳月中花天上人間應一樣抛樑下平田水白浮秧馬知時好雨占豐年秋後黃雲盈四野伏願上樑之後春光不老地靈陰扶珠邱萬年長浮鬱蔥之佳氣金城千里永奠盤泰之宏基嫩柳天桃盡作靈春之樹黃童白叟共樂康衢之民佳興無窮太平有象承政院左承旨李書九製進○華陽樓上梁文伏以壯規模於屛翰畿左雄府敞輪奐於棟宇城上高樓保障無虞治平有象奧若華城崇重之制恭惟聖人深遠之猷密邇寢園寵視自同湯沐控制湖嶺形便仍是關防所以創建城闕樓臺爲之賁餙山川物色比周洛邑體貌別於松都沁都若漢沛宮行幸每以正月二月於是虎踞龍蟠之增氣勢翬飛鳥革之生輝光地秘天慳若有待於今日神輸鬼斲告厥成於三朞乃若西臺餘支南維高處粉堞耀日可見八門範圍畵棟翔空全輸一面形勝花山之佳氣蔥鬱蒼翠入瞻柳川之野色微茫風烟滿矚洪惟聖朝九五茀祿千一昌辰上際下蟠聲明物采之爲盛東漸西被薰腴功澤之難名大哉莫尙乎右文猗歟比隆於前聖肆將華陽二字之扁特揭麗譙百尺之楣雖是羲經取豫之謨俾待暴於擊析厥惟周書歸馬之義示爲武於止戈于以戢八千甲兵之威像三五笙鏞之治營門笳鼓曉夜昇平之音村閭簫歌時節豐稔之樂黃道開處仰日馭之駐暉翠華來時識天顏之有喜奉明旨而踧踖恭陳兒郞之詞揚休命而周章請效封人之祝兒郞偉抛樑東城頭日出霱雲紅龍淵流水平鋪去七對門垂十丈虹兒郞偉抛樑西層層雲堞翠微低君王夜閱戎臺甲萬炬千燈簇簇齊兒郞偉抛樑南鳳峀範巒望裏參八達門前平似砥車航瀛嶠路通三兒郞偉抛樑北五雲多處瞻宸極晴川歷歷長安道楊柳春旗同一色兒郞偉抛樑上天文奎璧光昭朗洛南雲日捧瑶皇鶴髮群仙來善養兒郞偉抛樑下烟火萬家分里社朋酒公堂稱壽觥願將豳俗鳴風雅伏願上樑之後金湯永鞏丹碧冞新簷角風微宇宙之語燕相賀欄頭月隱埤堄之樓烏不驚壽城春臺熙熙也群黎百姓堯天舜日巍巍乎我后萬年奉朝賀徐有臣製進○福內堂上梁文伏以迺左右築室有儼斯都辨內外爲宮聿受多福捷若桴應視此楣扁睠玆華城一區卽我畿甸重地金湯拱天作之勢久矣鬼秘而神慳珠邱瞻月遊之鄕美哉龍飛而鳳翥三輔之制置是倣奚但增重於關防貳京之體勢自尊蓋爲拱護於園寢斯軫九重之營度爰有每歲之臨巡物色殆同於漢豊爭仰淸蹕之戾止地名允符於堯華幾勤民俗之觀于居然成聚而成都非無城地之克壯於焉信處而信宿宜有宮室之是營逮夫行殿之漸修爰謀內堂之竝構取上棟下宇之義安用壯麗之規適冬溫夏凊之宜別是深嚴之所軒連奉壽之顯敞寓萬年稱觴之誠門近長樂之宏華備三朝承歡之地規度則略倣乎燕寢經始則槪因乎府衙曙色初啓於緗簾政屬萱春之輝映淸香長凝於文几佇見萊衣之周旋仰惟經營之聖心靡極不用庸備輪奐之美制所處而安猗歟誠意之所孚展也擧措之咸得懷永圖於萬世之久夫豈觀瞻爲哉作大邑於數年之間殆若造物相也役不煩於民力說而爭趨擧無違於天時淵乎獨運方華構之肇創遂茀祿之來同得於外而生於中可見感召之理敷乎彼而斂乎此益驗嚮用之宜同羲易之考祥其旋元吉若周雅之千祿自求不回是知福履之綏將亶由表裏之沕合迓新休而綺構增鬱蔥之色揭華額而寶墨動璀璨之光乃敷營平之韙言庸替張老之善頌兒郞偉抛樑東簾鉤初旭正騰紅參差樓閣如圖畵平眺烟花一色同兒郞偉抛樑西八達山高黛色齊要識岐周綿寶曆卽看民庶共扶携兒郞偉抛樑南花岳岧嶤聳翠嵐雨露年年宸駕戒松杉無數與雲參兒郞偉抛樑北淸漢終南一路直御氣遙通慈慶堂至尊晨夕怡愉色兒郞偉抛樑上輝輝壽曜天中朗雲韶迭奏侑瓊觴會待靑春移彩仗兒郞偉抛樑下千家共井復聯瓦新承惠澤遷如歸總是安生樂業者伏願上樑之後神明斯扶吉祥攸萃旣富旣庶叶地利人和之休曰壽曰康符月恒日升之祝匪直一時之臨御自此諸福之畢臻禮曹判書閔鍾顯製進○講武堂上梁文伏以于玆萬年永天休鞏金湯於新邑不可一日忘武備明組練於廣場翬革生輝虎旅增氣蓋聞漢馮翊北軍之衛郡則重於股肱宋興國西郊之堂士各試於距踊于以習坐作進退之節匪直爲崇閎瑰麗之觀顧玆華城珠邱月遊之鄕鑾蹕歲臨之地山從八達飛龍舞鳳之萃于斯地秘千年靈烏神龜之叶其吉氣佳哉鬱鬱山益高而水益淸吾行也遲遲露旣濡而霜旣降遂乃如豊之舊載觀于華猗歟北瞻嶽而東瞻河幾勤乙丙之念居然千家井而萬家邑奧自己庚以來舟車所集貨財所通卽是湖嶺松沁諸路之傡湊宮室爲先倉庫爲次以至廛巿閭閻百堵之皆興蓋移民移邑之資皆從經費外別畫凡一堂一宇之設無非孝思中是推爰稽鳳陽衛之建牙所以永護仙寢亦奧龍武軍之駐輦欲其克壯王畿遂因防禦舊營設爲壯勇外衛節制相須於表裏新揀十三哨親軍卒伍素稱於精强曾是五千兵獨鎭壁壘精彩常山之首尾互連原野飛騰朔方之身手最健迺者鐵甕之載屹隱然鎖鑰之增嚴偉哉因衆心而成十里之板築遄訖煥乎若列星之繞千堞之樓櫓聳瞻際玆關防之旣完於焉訓鍊之有所占壇場之高敞射放步驟之恢乎其容起軒構之崔嵬將領部曲之秩然以序洛南之御氣上襯密邇建鳳旗之門漢北之將臺旁通平臨施兔置之野所貴簡閱之有素豈以昇平而或疏冬狩秋獮夏苗春蒐周司馬之講事中權左蓐前茅後勁楚廣車之行師簡精勇三千餘兵試擊刺十八般藝目旌旗而耳金鼓肅號令於五申右鞭弭而左櫜鞬整部伍於萬甲駿蹄星䳱總是範三驅獲雋之良鵠帿雲張率皆挽五石射生之手時則年豐民樂海晏河靑貝冑朱綅爛乎師干之試虹樑彩棟蔚爲觀美之資暇日登臨晉都督之輕裘緩帶方春遊豫漢車駕之按轡徐行惟築斯鑿斯之功奚但爲綢繆陰雨顧輪焉興焉之美抑可以藻繪山川肆將頌常武之餘音庸成助兒偉之新什兒郞偉抛樑東麗譙賓日出曈曈浮天滄海無兵氣每夜平安燧火紅兒郞偉抛樑西鐃歌唱罷暮雲低卽今聖代兵農寓解甲歸來日把犂兒郞偉抛樑南秀碧蓮岑瑞色含歲歲元春朝寢路萬株新柳長毿毿兒郞偉抛樑北日下長安在咫尺百姓皆知親上誠衆星錯落拱宸北兒郞偉抛樑上佳氣璇丘長入望於萬斯年樂太平洋洋陟降垂靈貺兒郞偉抛樑下華虹門下衆流瀉將軍何必奏屯田自足良疇千頃野伏願上樑之後卒乘彌勵堂宇增高五中發矢三中放丸遠邁漢都亭之肄習十萬蒼頭六萬奮擊不翅齊臨淄之富强地利人和奠億年天作之固將謀士勇奏百里日闢之功大護軍李秉鼎製進○景龍觀上梁文伏以名都奠萬世之基平泰有象華構擅一府之勝紀觀以龍地是西京左馮天開明堂右介顧惟華城一域素稱箕封大州邦甸峙都會之鄕鷄狗之聲相聞山川鍾磅礡之氣龍鳳之勢交騰惟巨鎭關阨之形美哉王公之設險若大地文明之兆久矣造化之儲祥乃者園寢移奉之初遂爲洛郊保釐之重梧雲閟穆淸之像繞瑞彩於崇崗梓鄕推敬恭之規尊大體於留府遲回蹕路曷慰見堯墻之思密邇珠丘每軫移漢豊之念猗歟宮府之肇創居然城墉之維崇丹桷儼齋殿之儀列以華省掖暑粉堞配神京之盛屹乎譙樓女墻閭井改觀門對鍾鳴鼎食商旅居貨街分槐市柳坊內帑之嬴儲悉捐不煩三日之力外營之規制始備只在八年之間城池金湯是爲保障山河錦繡遂成大都肆當鑾輿之歲回爰覩朝宮之時御像紫籞深嚴之地位居中央瞻寶座肅穆之容扁曰長樂允矣匹美於漢殿繼以四闢於虞門日照罘罳蹌鴻臚之齊引天臨閶闔儼雀扇之徐開繡闥寓闢闔之機乾坤在此金榜思標揭之道比觀伊何魏象之宏制載揚景龍之嘉號肇錫金䨾敞達式倣貞觀帝美規璇額焜煋蓋取太皥氏休瑞玄文列布於驪背象聖人受命之符異彩環擁於翬飛溯上世紀官之制仙寢護月遊之禮仰孝思於瞻依詞臣頌河淸之祥拊熙運於昭朗按崇垣而燕翼貽厥御層觀而龍德正中祼圭恭禋雲日爛祥和之候奎璧流彩草木被昭回之光天伏纔迴於朱欄長隨簇地冠冕羲輪初昇於畵棟俯瞰滿城烟花詩詠徹桑壯一方扞禦之策地符觀華獻萬歲請祝之辭敢贊隆棟之休庸陳侑匠之什兒郞偉抛樑東蒼龍門對朝宮春浮楡柳交翠日暖旌旗颺紅兒郞偉抛樑西佳氣長浮遠堤怳若伏羲親見龍淵喚起風驪兒郞偉抛樑南松栢喬山翠含工祝朱絃玉瓚侍臣碧鏤銀函兒郞偉抛樑北瑣闥遙連紫極詞賦蓬萊唱名先占日下雲色兒郞偉抛樑上門向層城有伉至治馨香允升溥溥甘露天貺兒郞偉抛樑下桑麻晝蔭盈野萬世橋㡳泉流遙向柳川日瀉伏願上樑之後城府增鞏棟宇生輝地若有待於今辰喜象設之孔邇天其永命于新邑占鴻基之益綿承政院都承旨黃昇源製進○迎華館上梁文伏以粉堞亘蜺關防壯三輔之勢華人望翠棟宇控八鑾之塗似是馬曺瞻我旄羽惟玆華府創行宮之擧寔出聖后奉寢園之誠相陰陽而護龍盤卜神慳鬼秘之兆壯樓櫓而拱象設推日瞻月覲之思孝思攸孚周高山之天作陟降如在漢新豊之地移錢穀豐峙軍制修明屹保障於畿甸巿陌分列城市周匝匹壯麗於京師第此漢南雄都差少城北人戶外營之規畫漸備縱有臺隍之連雲後野之空曠尙多未見閭閻之撲地顧民居若爲成聚伊道周實合置郵使車星馳最關馬政之接應郵戶雲集可占鳩居之經營遂命居留臣相基乃以良才道移驛傍立巖而築址允叶坤北之貞向文城而構軒宛對天馬之狀離城門百許武稍稍村落之自成立館宇五十間翼翼棟桷之高起官居諸驛中首意非偶於新移路出六飛前頭錫維何於嘉號試看朱欄高處恭瞻翠華來時仙寢起濡露之思淸蹕載邇郵亭叶就日之悃彩仗徐回駿騎風馳隨岳牧而覲耿輦路天近先父老而覩儀佳名旣扁於塘亭華額亦宜於郵舍遂特賜名曰迎華館地符堯皇之觀華和封祝而伸誠野闢衛后之稅桑偕倌人而效職汧西之畜漸殖地利莫如冀北之群不空天顏有喜小塘供日哦之興雄州添霧列之形蓋城邑崇飾之圖專出聖慕故郵館措置之美悉經睿裁衙挈家人戴鴻恩於百口坪臨大有獻牧夢於萬箱御躞蹀之風鬃道路聳視迓縹緲之日馭軒宇生輝恭將齊人聞籥之誠要贊郢匠隆棟之吉兒郞偉抛樑東光敎山光瑞靄籠望幸年年誠未已峯頭日出每擎紅兒郞偉抛樑西長林大野翠高低恭知聖德傳郵速柳外牽來霧鬣齊兒郞偉抛樑南滿山松柏白雲參居民尙說溫泉路一望山河舊澤㴠兒郞偉抛樑北畵棟迢迢拱紫極羽衛葳蕤肆覲坪天臨尺五欣欣色兒郞偉抛樑上雉堞神功若有相一府規模今告成小官猶助北門壯兒郞偉抛樑下春雨桑陰綠滿野夢罷三淸白日遲池塘閒浴在坰馬伏願上樑之後驛里比櫛馬群屯雲抱邠民爭歸之誠密邇行殿之瑞彩咏魯人斯臧之什奔走屬車之淸塵京畿監司李冕膺製進○迎華亭上梁文伏以湖開而天下平形勝所以關時運亭成而歲物樂澤利所以宣上恩以若名區二美之俱樑歌且殿別有新扁三復之旨華頌是德顧玆華之義大矣哉惟其實而用如何耳若山曰華而鍾靈毓吉仙寢乃安於萬年若城曰華而繚白縈靑王畿有待於今日烟花八百攅瓊霄而衛珠丘綺羅三千列麗譙而控紫籞天伏移館曰于華觀御墨題堂亦以華請橋門屹流虹之渚山樓耀歸馬之陽至若斯亭之錫名寔在初界之交會三路之冠蓋南下皇皇者于役之原五雲之蓬萊北瞻渺渺分倚斗之望及夫重宸愛春雨之感吉日回歲覲之期簡卒乘省從官儀同問寢仍田塍宿掃除路慣和鑾舊要山川帶雨露而增色新豐父老見羽旄而相欣於焉翠華之迎允合紅亭之餙然聖衷取爲已有而乃名則獲予心遲遲峴不遲遲來時異於去日簇簇山華簇簇遠瞻忽其近前車駕于玆而色康弓劍在彼而神遄是上下交相迎也由前後不亦宜乎蓋此突兀然起華甍非侈觀於道左適因泓淨之開特地自迥臨於岸南其洞則芰荷距長安北三里而堠其野則秔稻在大有西萬石曰渠粉垜後羅紆如珠絡翠巘前疊爛若雲屛曾是荒墟徒涉之川亦皆下地塗泥之土西瀍東澗孰知顯晦之有時去馬來牛空見水草之不闢一朝靈龜食邑長虹偃堤際日月之光華若旃蒙肇開庶物發天地之慳秘殆造化陰遣巨靈有城郭必有人民非土穀而曷養開阡陌以開斥鹵卽膏澤之無窮楚叔敖之起芍陂千鍤雲萬家雨秦鄭國之鑿涇口一石水數斗泥況玆寓兵於農倣漢屯之遺法敎民以耦收周井之良規掘鑿之漑墾之悉資聖策大本也先務也咸仰睿知謂遷戶迄未成都惟負郭乃可制產不煩經費不侵興作捐帑貨二百萬錢勿遺地利勿助苗長得水田三十九頃權輿乎足華民之食潤色夫改華邦之觀於是四顧綺紛俄然一面鏡碧荷香桂子旣衆芳之披襟鳲雨鯉風詎無庇於觀稼如意橋之駐車馬皆思憩休整理使之交印符亦合結構遂營五架八楹之制不嫌郵亭野館之同龍淵讓風光一頭龜川退水利三舍松桷如天雖非厦屋之楩楠蘭奬繫洲足爲榮觀之羽翼宴而有滁太守之樂朝暮四時過者爲衢老人之歌作息百歲城中蠶箔翳桑柘之村陰社裏秧車走楊柳之官道朱華與繡翼交水景暖波晴黃雲和白露爲霜稻穫魚物爾乃倉箱旣積夫里攸同歲曆降祥野占三白輿情望幸門開五康馹飛交而知呼吸天通鳳銜過而覩恩渥日霈仁政自經界始旣奠林蔥聖慕由羹墻來如遇昕夕是以停蹕焉必於此名亭焉匪以他瞻松柏之薈蒼孰非藹不匱之思喜龍鳳之飛舞猗歟迓長發之休股肱湯沐之與榮物惟天寶草木鳥獸之咸若華爲元符敢述封人三祝之辭庸助都料六偉之響兒郞偉抛樑東春臺瑞日曈曨出泉峰壑吐紫布野犂鋤帶紅兒郞偉抛樑西彎環半月長堤噴珠尾閭千斛搗玉良田萬畦兒郞偉抛樑南花岑遠出晴嵐王心式恭桑梓帝力何有農蠶兒郞偉抛樑北輦前大路繩直介冑千隊跪迎壺漿百里加額兒郞偉抛樑上聖德齊天昭曠幸玆生作華氓豐年壽考嘉貺兒郞偉抛樑下湖自波無風也明月前船後船芙蓉萬朶千朶伏願上樑之後堤埒崇阜塵淸屬車銀鐄醴泉去作人間之甘雨南山北斗長獻馬上之瓊巵水原判官洪元燮製進○華虹門上梁文伏以雲漢倬彼章一天而昭回虹流注玆標特地而高起誕膺古瑞載揭新扁蓋伏聞成王作二京之治式遵寧考遺志左思撰三都之賦備述昭代宏規天津擅古今繁華詞傳二十四明月地運有晦顯遲速歲待千五百昌辰猗與我華城昔稱漢京藩屛今作晉陽城闕園陵之松梓密邇瞻衣冠之月遊嶺湖之道途底平通舟車之日湊發琬琰於公石地名先符拔祚棫於達山天心可見同靈臺之經始日數萬子來之民奉長樂之杯觴歲八千甲圻之果乃於華胥之渚爰立虹橋之門鳳舞龍飛引苕水於天目蛟盤虎踞通秦淮於石頭窿窿近北辰之居門列千峰華岳滔滔爲南國之紀川浮一道虹光肩長安而對達樓宛是宋鎖鑰斯壯挾華亭而臨柳漵依然周皐應有伉時則日馭臨而玉女明星備洒掃於黃道華蓋指而靑蜺紫蜃交凌亂於玄波門闢萬年之基伏玄龜於柱下橋成半月之勢見靑龍於水中灌稻田而黃雲穰穰鉅野盈矚蘸芳隄而緣波潑潑霈澤同流是門也象極道而直連去天室而無遠光嶽之雲霞相接曳神霓而飮河花嶺之日月高懸雜人烟而撲地受萬谷之涓滴仍成巨陂瀹千里之波瀾終歸大海是謂山明水麗神仙之府地秘天慳呈露之時俯瞰則內外營豼貅分鋪不翅若北豫南豫遠眺則上下村雞犬各識頗有似舊豐新豐臨前川而咏歸得訪花隨柳之氣象陟斯樓而頫仰與天光雲影而徘徊玆因呼邪敢效贊偉兒郞偉抛樑東千秋萬歲華南宮偃龍橋下淸泠水元氣長流不霽虹兒郞偉抛樑西瞻望喬陵佳氣齊一樹梧桐花發夕九苞祥鳳爰來棲兒郞偉抛樑南群飛鷗鷺滿淸潭游德川魚亦識君恩重爭陟春波香餌含兒郞偉抛樑北如天大道連京國星羅四百域中州萬象芸芸咸會極兒郞偉抛樑上珠囊金鏡宣鴻朗虹梁百尺命維新大流承景貺兒郞偉抛樑下百川浩浩歸南野奔波日夜注虹門萬井烟花洗白打伏願上樑之後彤車白馬法神堯觀華之儀于麟斯螽承少昊繞虹之慶開雲扉而納百福瓜瓞綿綿酌靈泉而添萬籌流波滾滾于斯時也景星增彩薰琴御風勑天宸章颺百工而賡載滿城輿誦播八域而和余門以永存川亦不息判中樞府事尹塾製進○華西門上梁文伏以設百堵而護仙寢拱衆星於北辰立四門而象明堂闢總章之右个美哉西城鎖鑰屹然南國藩維惟其築斯鑿斯之遠略宏圖已經一二臣備述至若經之營之之至誠達孝宜從內外營詳陳奧自御極初展園之時已決拜峯山遷奉之議環封之佳氣蔥鬱非乏漢㶚陵妥安失道之故流縱橫竊恐周灤水衝齧按輿地而密遣臺史遍踏幾百里畿湖對皇天而恭俟靈庥積費十數年日月適此時營牙之肇創而衆人端倪之莫窺其制也唐府宋廂托心腹而處肘腋謹述乎太祖光廟號壯勇而練鞱鈐開屯田則寓兵於農尊衙門則置將曰使瞻彼和壘爭說軍容之一新宅是鎬京誰識睿度之先定猗歟自天申之千年福地卜在太歲酉之七月仲旬眞龍抱珠宛道師傳鉢之訣元龜食墨叶聖人葬衣之丘鬼秘神慳若有待也日吉辰良庶無憾乎苟不置城闕井閭隆上都於兩漢三輔則何以襟帶控引衛崇岡於萬歲千秋肆就敬桑梓之鄕仍作蔭枌楡之社測土圭於楚室聽鼓鼓於周原徙邑治而負八達之山魚鱗櫛比之織織俾保釐而司三軍之命虎符金節之煌煌路接蒼梧陟降孔邇營開細柳名實不虛精彩倍增可驗由中而著外文武傡用何妨弛逸而張勞地分京鄕莫曰號令之各主職貴體貌特許位次之獨尊峙糇糧繕甲兵固所同也供灑掃掌整理反不重歟是知立內營規模亶出作外使基址取之三易先後天之體用互資比諸五音金玉聲之條理不紊始也落落難合安排布置之默運多年今焉節節相符洪纖巨細之各得其所顧臣隣傾蠡測管殆似不識不知雖婦孺披雲覩天咸曰乃神乃聖蓋是擧旣合天理伊衆務必順物情拓兩營之範圍煥然壁壘旗鼓寄一城之拱護峙乃郊遂榦楨百雉毋過倣箕都父師之制三日不用止靈臺子來之民鬱林石徂徠松地不愛寶郢風斤公輸墨人皆效能纔經癸甲乙璇杓之轉移已見東南北綺樓之突兀賓門闢四禮爲貴者以多擧隅反三義不可乎闕一乃於說以兌之地爰講取諸豫之功星宵中殷以仲秋卽羲宅平秩成之所帝小皥金爲盛德亦萬物各就實之方閶闔迎風呼來戾天之隼山澤通氣噓成駕雲之虹耀軒弧於洛南浮玉效賮奉堯樽於長樂蟠桃佐肴高臺俯臨山出仗銊之將爽氣時入野多拄笏之賢作新邑而奠基體勢頡頑於東洛望美人而取義稱號折衷於西華威不啻於負嵎自成藜採之衛雲亦靈於在水相對禹鑿之門環之以星羅鉤陳象設永固時則値塵淸樂浪魚鑰不驚巷連康衢迎翠華而祝聖田臨雍壤納黃雲而騰謠象用亨於周王實受其福法洞開於宋祖政如我心於焉合表裏而傡觀沕然若造化之無跡村扄不擾兵團五司倉鐍自如郭連七里向不使立經陳紀建標隼於京師那能如合土範金鑄樣子於外府八方拭目皆仰聖籌之出常百爲從心莫非孝思之推類龍大將虎大將楚廣相須古西門今西門漢豊不改合爲單營離爲兩局奚啻若鳥翼車輪華於麗譙高於齊雲著處是翬飛矢棘是所謂若獲神助大可見不拔洪基載擧修樑恭陳善頌兒郞偉抛樑東噓來蒼陸太和風高樓逈對扶桑日花木先春造化功兒郞偉抛樑西山接岐梧鳳在棲聞說重溟波似鏡乘風無恙萬帆齊兒郞偉抛樑南群巒拱揖似朝參年年薦苾心香上園樹休徵瑞露甘兒郞偉抛樑北是日鑾輿從紫極百隊豼貅內外營前茅後殿來如織兒郞偉抛樑上慈駕天臨千乘養三月花風秩秩筵餘恩及老頒鳩杖兒郞偉抛樑下屹屹崇墉環大野萬戶千門次第開士農軍伍工商者伏願上樑之後國勢如泰衆心成城喬山松杉長帶萬古之雨露轅門旌纛交輝二營之風雲司直徐有隣製進○老來堂上梁文佳氣護象設而䓤鬱儼月遊衣冠之儀華構抗翬飛而岹嶢寓歲時霜露之感惟楚宮測景營之制卽虞帝終身慕之誠恭惟我聖上治法三王孝源百行精禋穆穆閟宮之制度增新聖懷憧憧寶册之揄揚盡美宮門寓見墻之慕非無月朔之覲瞻仙寢隔宿舂之程若爲松栢之密邇睠玆八達新府實近萬年幽宮周遭設百雉千甍之基宏規倣漢陵邑鋪置形勝據飛龍舞鳳之勢秘訣發麗道釋精神繕戎備而峙軍儲奚但國南畿保障之寄奉寢薦而凝鑾蹕蓋爲歲一遊臨御之鄕迺相行宮後一區特起宴居時別榭鑿開天慳地秘之境陰陽方位之森羅輸來鬼設神施之功棟宇丹艧之巍煥政化已臻熙皥莅萬機而澹泊棲心制作不取高明壯九重而易安容膝奉壽之彩服供戲春光常溢於金罍長樂之璇楣交輝福宿永繞於黼座矧玆弓劍之瞻望匪遠僾然笙鶴之縹緲如聆井幹之輦路分明怳趁問寢之曉洞門之宰樹隱約庶替居廬之誠乘輿爲之依遲宸旒於焉凝佇紅亭柳碧沼荷之左右暎帶物華匪心龍珠巒玉女峯之高下環圍天意有待淑氣鍾扶輿而霞蔚堂基占億萬載鞏安翠華隨歲籥而天回玉候享八千春康吉繄聖念每軫於悠久而華扁特揭以老來當寶齡富有之辰尙欲常常而至逮大耋倦勤之際尤切惓惓於斯黃道垂斗極之輝聳觀瞻於處處白叟騰華封之祝望行辛於年年停雲蹕而百神助懽御月檻而八彩動色嶽色川容之流峙與茀祿而無疆林花野鳥之笑歌迓和氣而相悅地勢得原廟之重寓聖慕於晚暮之齡樓額侈新豊之名藹宸眷於湯沐之邑敢頌千乘君至行庸奏六偉辭新聲兒郞偉抛樑東龍旌旖旎曙光紅太陽元在宸襟內流照金輪八域同兒郞偉抛樑南一練川明萬柳毶捲箔遙瞻華嶽色珠丘深處霱雲合兒卽偉抛樑西元戎臺逈白雲齊寰區總囿懷綏化波伏重溟不起鯢兒郞偉抛樑北群流會處滙爲澤深知聖學資編簡探索功參疏導力兒郞偉抛樑上雲鄕邈矣玄霄曠心齊自與神明會不待祠宮薦鬱鬯兒郞偉抛樑下莽蒼溝塍是大野竟日遲遲臺上坐宸情不與淸川瀉伏願上樑之後元氣承欀祥光繞棟虹橋亘漢魚龍護鹵簿而駿奔鳳輦乘春雲日媚羽旄而駘蕩聖德與春秋俱邵宸遊閱天地無窮大護軍丁範祖製進以上丙辰撰進